Title: ประกาศกรมเจ้าท่า ที่ 174/2559 เรื่อง กำหนดหลักเกณฑ์ วิธีการ และเงื่อนไขในการงดใช้เรือสำหรับการประมงเป็นการเฉพาะตามคำสั่งหัวหน้าคณะรักษาความสงบแห่งชาติ ที่ 53/2559

ประกาศกรมเจ้าท่า

ประกาศกรมเจ้าท่า
ที่ ๑๗๔/๒๕๕๙
เรื่อง กำหนดหลักเกณฑ์
วิธีการ และเงื่อนไขในการงดใช้เรือสำหรับการประมงเป็นการเฉพาะ
ตามคำสั่งหัวหน้าคณะรักษาความสงบแห่งชาติ
ที่ ๕๓/๒๕๕๙[๑]

อาศัยอำนาจตามความในข้อ ๓
ของคำสั่งหัวหน้าคณะรักษาความสงบแห่งชาติ ที่ ๕๓/๒๕๕๙ ลงวันที่ ๙
กันยายน พุทธศักราช ๒๕๕๙ เรื่อง การแก้ไขปัญหาการทำการประมงผิดกฎหมาย ขาดการรายงานและไร้การควบคุม
เพิ่มเติมครั้งที่ ๓ อธิบดีกรมเจ้าท่าจึงออกประกาศกำหนดหลักเกณฑ์ วิธีการ
และเงื่อนไขในการงดใช้เรือสำหรับการประมงเป็นการเฉพาะ ดังต่อไปนี้

ข้อ
๑  เจ้าของเรือประมงพาณิชย์ตามกฎหมายว่าด้วยการประมงตามคำสั่งหัวหน้าคณะรักษาความสงบแห่งชาติ
ที่ ๕๓/๒๕๕๙ ที่ประสงค์จะของดใช้เรือสำหรับการประมง ให้ยื่นคำขอตามแบบ ก.๕
ตามแบบแนบท้ายประกาศนี้ต่อนายทะเบียนเรือ ณ สำนักมาตรฐานทะเบียนเรือ หรือสำนักงานเจ้าท่าภูมิภาคสาขา
กรมเจ้าท่า พร้อมด้วยหลักฐานและเอกสาร ดังต่อไปนี้
(๑)
ใบอนุญาตใช้เรือ
(๒)
รูปถ่ายเรือเต็มลำ จำนวน ๑ รูป
(๓)
(ก) ในกรณีที่เจ้าของเรือเป็นบุคคลธรรมดา ให้ใช้สำเนาบัตรประจำตัวประชาชน
(ข)
ในกรณีที่เจ้าของเรือเป็นนิติบุคคล ให้ใช้สำเนาหนังสือรับรองการจดทะเบียนนิติบุคคล
ซึ่งได้รับการรับรองจากกรมพัฒนาธุรกิจการค้าไม่เกินหกเดือน
และสำเนาบัตรประจำตัวประชาชนของผู้มีอำนาจลงนามกระทำการแทนนิติบุคคล
(๔)
กรณีมอบอำนาจ ให้ใช้
(ก)
หนังสือมอบอำนาจ และ
(ข)
สำเนาบัตรประจำตัวประชาชนของผู้มอบอำนาจและผู้รับมอบอำนาจ
หรือเอกสารแสดงตัวบุคคลอย่างอื่นตามที่กฎหมายกำหนด

ข้อ
๒  เมื่อนายทะเบียนเรือได้รับคำของดใช้เรือสำหรับการประมงแล้ว
ให้นายทะเบียนเรือตรวจสอบว่าผู้ขอยื่นหลักฐานและเอกสารครบถ้วนถูกต้องหรือไม่
หากเห็นว่าครบถ้วนและถูกต้องให้นายทะเบียนเรือบันทึกข้อมูลการงดใช้เรือลงในฐานข้อมูลระบบทะเบียนเรือ
พร้อมทั้งสแกนเอกสารหลักฐานเข้าจัดเก็บในระบบอิเลคทรอนิคส์
ก่อนออกใบรับแจ้งการงดใช้เรือตามแบบแนบท้ายประกาศนี้ ไว้เป็นหลักฐาน และลงนาม
วันเดือนปี และประทับตรากำกับไว้
พร้อมทั้งหมายเหตุการณ์งดใช้เรือในสมุดหลักฐานการงดใช้เรือ
และเก็บใบอนุญาตใช้เรือรวมไว้กับคำร้องและเอกสารต้นฉบับ ณ ที่ทำการทะเบียนเรือนั้น

ข้อ
๓  ให้เจ้าของเรือแจ้งของดใช้เรือได้คราวละ ๑
ปี

ข้อ
๔  กรณีที่เจ้าของเรือซึ่งได้แจ้งงดใช้เรือสำหรับการประมงมีความประสงค์จะใช้เรือ
หรือจะแจ้งงดใช้เรือต่อไปอีก ให้ยื่นคำขอต่อนายทะเบียนเรือก่อนถึงวันครบกำหนด ๑ ปี
หากพ้นกำหนดระยะเวลาที่แจ้งงดใช้เรือ
๑ ปีดังกล่าวแล้ว เจ้าของเรือไม่มาดำเนินการตามวรรคหนึ่ง
ให้ถือว่าเจ้าของเรือมีเจตนาใช้เรือและได้ใช้เรือนั้นอยู่

จึงประกาศให้ทราบโดยทั่วกัน

ประกาศ ณ วันที่ ๑๓
กันยายน พ.ศ. ๒๕๕๙
ศรศักดิ์  แสนสมบัติ
อธิบดีกรมเจ้าท่า

[เอกสารแนบท้าย]

๑.
แบบคำของดใช้เรือสำหรับการประมง (แบบ ก.๕)
๒.
ใบรับแจ้งการงดใช้เรือสำหรับการประมง 

(ดูข้อมูลจากภาพกฎหมาย)

ปุณิกา/ภวรรณตรี/จัดทำ
๔ กันยายน ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๑๔ ง/หน้า ๑๕/๒๙ สิงหาคม ๒๕๖๐